Document ID: 32010R0007

NEUVOSTON ASETUS (EU) N:o 7/2010,
annettu 22 päivänä joulukuuta 2009,
tiettyjä maatalous- ja teollisuustuotteita koskevien unionin autonomisten tariffikiintiöiden avaamisesta ja hallinnoinnista sekä asetuksen (EY) N:o 2505/96 kumoamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 31 artiklan,
ottaa huomioon komission ehdotuksen,
sekä katsoo seuraavaa:
(1)
Tiettyjen maatalous- ja teollisuustuotteiden tuotanto Euroopan unionissa on riittämätöntä vastaamaan tuotetta käyttävän unionin tuotannonalan vaatimuksiin. Tämän vuoksi kyseisten tuotteiden saatavuus riippuu merkittävästi tuonnista unionin ulkopuolelta. Kyseisten tuotteiden hankinnasta unioniin olisi kiireellisimmissä tapauksissa huolehdittava viipymättä ja mahdollisimman suotuisin ehdoin. Unionin tariffikiintiöitä olisi avattava etuustullein sopivan suuruisina ottaen huomioon tarve olla häiritsemättä kyseisten tuotteiden markkinoita tai haittaamatta unionin tuotannon aloittamista tai kehitystä.
(2)
Kaikille unionin tuojille olisi taattava tasapuolinen ja jatkuva mahdollisuus käyttää kyseisiä kiintiöitä ja varmistettava näitä kiintiöitä varten säädettyjen tullien keskeytymätön soveltaminen kyseisten tuotteiden tuonnissa kaikkiin jäsenvaltioihin kiintiöiden täyttymiseen saakka.
(3)
Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa komission asetuksessa (ETY) N:o 2454/93 (1) säädetään tariffikiintiöiden hallinnointijärjestelmästä, jossa taataan tasapuolinen ja jatkuva mahdollisuus käyttää tariffikiintiöitä ja tullien keskeytyksetön soveltaminen sekä sovelletaan tuotteiden vapaaseen liikkeeseen luovutusta koskevien ilmoitusten vastaanottamispäivän mukaista aikajärjestystä. Komission ja jäsenvaltioiden olisi tämän vuoksi hallinnoitava tämän asetuksen nojalla avattuja tariffikiintiöitä kyseisen järjestelmän mukaisesti.
(4)
Kiintiöiden määrät ilmaistaan pääasiassa tonneina. Tiettyjen tuotteiden, joille avataan autonominen tariffikiintiö, kiintiön määrä vahvistetaan muuna paljousyksikkönä. Kun kyseisille tuotteille ei ole vahvistettu lisäpaljousyksikköä tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (2) liitteessä I olevassa yhdistetyssä nimikkeistössä, käytettävän paljousyksikön osalta saattaa olla epävarmuutta. Näin ollen on selkeyden ja kiintiöiden hallinnoinnin parantamisen vuoksi tarpeen säätää, että mainittuihin autonomisiin tariffikiintiöihin lukeminen edellyttää, että tuontituotteiden tarkka määrä merkitään vapaaseen liikkeeseen luovutusta koskevaan ilmoitukseen käyttäen tämän asetuksen liitteessä mainituille tuotteille vahvistettua kiintiömäärän paljousyksikköä.
(5)
Tiettyjä maatalous- ja teollisuustuotteita koskevien yhteisön autonomisten tariffikiintiöiden avaamisesta ja hallinnoinnista 20 päivänä joulukuuta 1996 annettua asetusta (EY) N:o 2505/96 (3) on muutettu useita kertoja. Se olisi avoimuuden vuoksi kumottava ja korvattava kokonaan uudella.
(6)
Yhdistetyn nimikkeistön tai Taric-koodien muutoksista aiheutuvan tämän asetuksen muuttamisen edellyttämistä toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (4) mukaisesti.
(7)
Koska tariffikiintiöiden on tultava voimaan 1 päivänä tammikuuta 2010, tätä asetusta olisi sovellettava samasta päivästä alkaen ja sen olisi tultava voimaan viipymättä,
ON HYVÄKSYNYT TÄMÄN ASETUKSEN:
1 artikla
Avataan liitteessä luetelluille tuotteille unionin autonomiset tariffikiintiöt, joiden puitteissa yhteisen tullitariffin autonomiset tullit suspendoidaan ilmoitetuksi ajanjaksoksi, ilmoitetuin prosentein ja ilmoitettuun määrään asti.
2 artikla
Komissio hallinnoi 1 artiklassa tarkoitettuja tariffikiintiöitä asetuksen (ETY) N:o 2454/93 308 a, 308 b ja 308 c artiklan mukaisesti.
3 artikla
Kun tässä asetuksessa mainitulle tuotteelle, jonka kiintiömäärä ilmaistaan muuna paljousyksikkönä kuin tonneina tai kilogrammoina tai muuna kuin arvona, sekä tuotteille, joille ei ole vahvistettu lisäpaljousyksikköä neuvoston asetuksen (ETY) N:o 2658/87 liitteessä I olevassa yhdistetyssä nimikkeistössä, esitetään vapaaseen liikkeeseen luovutusta koskeva ilmoitus, tuontituotteiden tarkka määrä on merkittävä ilmoituksen kohtaan 41 ”Muu paljous” käyttäen kyseisille tuotteille tämän asetuksen liitteessä vahvistettua kiintiömäärän paljousyksikköä.
4 artikla
Yhdistetyn nimikkeistön tai Taric-koodien muutoksista aiheutuvat muutokset ja tekniset mukautukset hyväksytään 5 artiklan 2 kohdassa säädettyä menettelyä noudattaen.
5 artikla
1. Komissiota avustaa asetuksen (ETY) N:o 2913/92 247 a artiklalla perustettu tullikoodeksikomitea.
2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa.
Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi.
6 artikla
Kumotaan asetus (EY) N:o 2505/96.
7 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä tammikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä joulukuuta 2009.

Labels: 3
1
6